**Tikanga Whanonga mā ngā Mema Poari Kura Kāwanatanga**

He mea tuku i raro i te wāhanga 166 o te Education and Training Act 2020.

**He pono āku kōrero**

* Ka whano au i runga i ngā paerewa tiketike mō te ngākau pono ngaio, whaiaro hoki.

**Ka whakaatu au i te urupare ā-ahurea, ā, he tōkeke au**

* Kāore au i te mahi, kāore au i te kōkiri rānei, i runga i te arotau, i runga rānei i whakatoihara kāore i te tika, i tētahi tangata, rōpū, tuakiri, kaupapa hoki.

**He kaha tāku whakatairanga i te taiao kura haumaru**

* Ka hau tōku reo ina kite au i ngā mahi whanonga kino i roto i te kura. Ka aro nui ahau ki ngā āwangawanga katoa i whakaarahia. Ka akiaki ahau i te ahurea tuwhera e noho haumaru ai ngā kaimahi katoa, ngā hapori me ngā ākonga ina whakaputa whakaaro.

**Ka tautoko ahau i ōku hoa mema poari me te ihokiri o tōku kura**

* Ka ū ahau ki ngā kaupapa here me ngā hātepe a te poari. Ka mahi ngātahi au me ōku hoa mema poari, i runga i te wairua whakaute. Mēnā au he mema poari o tētahi kura motuhake, o tētahi kura pāhekoheko, ka ū ahau ki te ihokiri o te kura. Ka ū ahau ki Te Aho Matua mēnā he Kura Kaupapa Māori te kura.

**Ka whakaute au i te mātāpono o te tukanga whakatau ngātahi**

* E mōhio ana au ko ngā mema anake e whakamanatia ai e te poari ka taea te tū hei māngai mō te poari. Kāore au i te mahi tūtahi kei waho o ngā whakatau a te poari.

**Ka whakaute ahau i ngā kaimahi katoa o te kura**

* Ka whakaute, ka atawhai hoki ahau i te tumuaki, i ngā kaimahi a te poari me ngā kaitūao.

**Ka noho haepapa ahau ki te whakawhanake i tōku tūranga**

* Ka whakawātea au i a au anō ki te whai i ngā akoranga ngaio e tika ana, tae atu ki tētahi aronga ki Te Tiriti o Waitangi.

**Ka tika taku whakawhiti kōrero ki te hapori**

* Ka mahi tahi ahau me ōku hoa poari kia motuhenga ai te whakawhiti kōrero ki ngā tāngata katoa o tō mātou hapori ā-kura, tae atu ki ngā hapori Māori, ngā iwi me ngā hapū, otirā ka tōkeke, ka matatika, ka wawe, ā, ka ngāwari tōku āhua, hei āwhina ki te whakamōhio i ā mātou whakataunga.

**Ka kōrero ahau mō ngā ākonga katoa**

* Ko tāku aronga matua ko te oranga, te kokenga me te angitu o ngā ākonga, kāore i te whakaaweawetia nei e ōku whakapono whaiaro, e āku aronga ake rānei.

**Ka tae rite ahau**

* Ka tae rite ahau ki ngā hui Poari kia uru mārika ai ahau ki te whai wāhi ki te tukanga whakatau.

**Ka matatika tāku kawe i tōku tūranga**

* Ka noho tapu tonu ngā kōrero ina tae mai he mōhiohio matatapu i roto i te kawenga o āku mahi, ā, ka whakamahia anake mō te āhuatanga i takunetia. Ka tū ahau hei kanohi mō te kura, otirā ka rangatira tāku kawe i ahau anō, ā, e kore au e whāki i ngā kōrero ka tūpono pā kino ki te kura. E kore au e whai i āku aronga ake i runga ake i ngā aronga a te kura, a te hapori rānei.

**E kore au e rapu koha, utu rānei**

* Ka ū ahau ki ngā hātepe kaupapa here a te kura e pā ana ki ngā tāpaetanga koha, manaaki rānei. E kore rawa au e rapu koha, manaaki, utu rānei māku, mā tōku whānau, mā te hunga tata rānei ki a au.

**Ka matatika ahau hei mema poari ki ngā take tōrangapū**

* Ahakoa ōku whakaaro tōrangapū ake, ka kawe ahau i a au anō e taea ai kia whaihua tāku mahi i raro i te kāwanatanga o nāianei, anamata hoki. E kore au e whai wāhi ki, e whakatairanga rānei i tētahi rōpū tōrangapū, i tētahi kaitono rānei i roto i āku mahi hei mema poari kura.

**Ka whakatutuki ahau i ngā herenga ā-ture, ā-whakahaere hoki**

* Ka whai ahau i ngā herenga ā-ture, ā-whakahaere katoa e hāngai ana ki te tūranga o te poari kura. (hei kaituku mahi hoki), ā, ka rapu tohutohu, tautoko hoki ahau ina hiahiatia.

**Ka tautuhi, ka whakahaere tika ahau hoki i ngā pānga taupatupatu**

* Ka tautuhi, ka whāki, ka whakahaere i āku aronga katoa, otirā ka auau te arotake i ēnei. Ka taunga ahau ki, ka whai hoki i ngā herenga pānga taupatupatu katoa, tae atu ki ērā o te poari, o te kura me ngā herenga ā-ture katoa.